钦定古今图书集成/明伦汇编/闺媛典/第373卷 > 《诗经》 > 《召南采蘩章》
## 钦定古今图书集成/明伦汇编/闺媛典/第373卷 > 《诗经》 > 《召南采蘩章》

被之僮僮，夙夜在公。被之祁祁，薄言还归。

〈朱注〉被，首饰也，编发为之。僮僮，竦敬也。祁祁，舒迟貌，去事有仪也。〈大全〉孔氏曰：“《少牢》云：‘主妇被裼’。此《周礼》所谓次也。次第发长短为之，所谓髲髢也。”又曰：“剔刑人贱者发，以被妇人之紒为饰，因名髲鬄。”　华谷严氏曰：“王后六服，缘衣为进朝于王之服，首则服次。诸侯夫人于其国，衣服与王后同，夫人祭祀不应服次。”曹氏谓此在商时，与《周礼》异。